**Thebais** (m.kreik. Θηβαΐς, *Thēbais*; "Theban taru") oli antiikin kreikkalainen eeppinen runoelma, joka kertoi seitsemän sotaretkestä Thebaa vastaan. Se luetaan kuuluvaksi niin kutsuttuun eeppiseen kyklokseen ja tarkemmin Theban kyklokseen. Eepos ei ole säilynyt nykyaikaan, mutta siitä tunnetaan katkelmia.

Historia
--------

*Thebais*-eepoksen kirjoittajana pidettiin myöhemmän antiikin aikana Homerosta. Eepos muodosti *Oidipodeia*- ja *Epigonoi*-eeposten ohella eeppisen kykloksen Thebaan sijoittuvan osan.

Eepoksen katsotaan saaneen lopullisen kirjallisen muotonsa noin vuonna 573 eaa. eli samoihin aikoihin, kun Nemean kisat organisoitiin uudelleen panhelleenisiksi kisoiksi. Eepoksen katsotaan kertoneen kisojen myyttisestä alkuperästä. Eepoksen pääaihe eli Theban vastainen sotaretki tunnetaan nykyisin parhaiten Aiskhyloksen tragediasta *Seitsemän Thebaa vastaan*.

Sisältö
-------

Eepos kertoi Oidipuksen poikien Eteokleen ja Polyneikeen välisestä sodasta, joka tunnetaan nimellä seitsemän Thebaa vastaan. Ajallisesti eepoksen tapahtumat seurasivat *Oidipodeiaa* ja edelsivät *Epigonoita*. Eepoksen kirjojen lukumäärää ei tunneta. Sen pituudeksi mainitaan 7 000 runosäettä.

Eepos kertoo, kuinka seitsemän sotapäällikköä, joita johti Argoksen kuningas Adrastos, piirittävät Thebaa epäonnistuneesti. Taistelu huipentuu Eteokleen ja Polyneikeen kaksinkamppailuun, jossa toinen veljeksistä sotii kotikaupunkinsa puolesta ja toinen sitä vastaan. Piiritys päättyy, kun he surmaavat toisensa. Surullisten tapahtumien syynä oli sokean Oidipuksen langettama kirous.

Eepoksesta on säilynyt seitsemän katkelmaa myöhemmissä antiikin aikaisissa teoksissa, muun muassa Athenaioksen teoksessa *Deipnosofistai* sekä Pausaniaan teoksessa *Kreikan kuvaus*. Yksi säe runoelmasta on oletettavasti sisällytetty Pindaroksen oodiin *Olympia* VI; ainakin Asklepiades katsoi sen perustuvan *Thebaikseen*.

Nykyisin on esitetty, että eepoksesta olisivat peräisin myös kohta, jossa soturi Tydeus on haavoittunut kuolettavasti, ja puree häntä haavoittanutta kostoksi; sekä kohta, jossa Kapaneus kiipeää piiritystikkaita Theban muureille ja huutaa uhoten olevansa jumalia suurempi; samassa häntä iskee Zeuksen salama. Nämä kohdat poikkeavat huomattavasti Homeroksen *Iliaasta* ja *Odysseiasta*, joissa tällaista raakuutta ja epähurskautta ei voisi esiintyä.

Lähteet
-------

1. 1 2 3  Lendering, Jona: Thebais *Livius.org*. Viitattu 12.4.2021.
2. ↑  Castrén, Paavo & Pietilä-Castrén, Leena: "Eeppinen kyklos", *Antiikin käsikirja*, s. 142. Helsinki: Otava, 2000. ISBN 951-1-12387-4.
3. 1 2 3  Epic Cycle Fragments *Theoi Greek Mythology*. Viitattu 12.4.2021.
4. 1 2  Fitch, Edward: The Evidence for the Homeric Thebais.  *Classical Philology*, Jan. 1922, 17. vsk, nro 1, s. 37–43. Artikkelin verkkoversio.
5. ↑  Oedipodea *Brill’s New Pauly*. Brill. Viitattu 12.4.2021.
6. ↑  Torres, Jose B.: The Writing Down of the Oral Thebaid that Homer knew: In the Footsteps of Wolfgang Kullmann *Academia.edu*. Viitattu 12.4.2021.
7. ↑  Classicist sheds new light on lost epics which show the bloodier side of the Ancient Greeks  8.4.2015. University of Oxford. Viitattu 12.4.2021.

Kirjallisuutta
--------------

### Katkelmien käännöksiä

* *Thebaid*. Teoksessa *Greek Epic Fragments*, s. 42–53. From the Seventh to the Fifth Centuries BC. Edited and translated by Martin L. West. Loeb Classical Library 497. Cambridge, MA: Harvard University Press, 2003. ISBN 978-0-674-99605-2. Teoksen verkkoversio.  Kreikankielinen alkuteksti ja englanninkielinen käännös.
* *Thebaid*. Teoksessa *Hesiod, Homeric Hymns, Epic Cycle, Homerica*. Translated by Hugh G. Evelyn-White. Loeb Classical Library 57. London: William Heinemann, 1914.

### Muuta kirjallisuutta

* Davies, Malcolm: *The Theban Epics*. Hellenic studies 69. Center for Hellenic Studies, 2014. ISBN 9780674417243.

Antiikin kreikkalaiset eepokset

|  |  |
| --- | --- |
| Troijan kyklos | *Kypria* · *Ilias* · *Aithiopis* · *Pieni Ilias* · *Troijan tuho* · *Nostoi* ("Paluut") · *Odysseia* · *Telegoneia* |
| Theban kyklos | *Oidipodeia* · *Thebais* · *Epigonoi* · *Alkmaionis* |
| Korintin kyklos | *Titanomakhia* · *Europia* · *Korinthiaka* |
| Muita | *Argonautika* · *Batrakhomyomakhia* · *Dionysiaka* · *Fokais* · *Jumalten synty* · *Kerkopes* · *Margites* · *Oikhalian valtaus* · *Posthomerica* · *Työt ja päivät* |